《浴蚕沙溪水一首为上饶陈烈妇作》
宋代·戴表元

浴蚕沙溪水，采桑玉山巅。
丝成白棱棱，胶作烈妇弦。
烈妇何所言，弦中意缠绵。
一说鸾影孤，二诉雏巢穿。
巢穿尚可葺，影孤恨终天。
有食不自肥，众禽仰喉咽。
真宰悯其疲，劳役尽驰蠲，
及今雏长成，雏群亦蹁跹。
朝阳照岩林，枯槁生光妍。
黄蘖谁谓古，铁石谁谓坚。
请君屏俗耳，听我沙溪篇。

作者简介：戴表元(1244～1310）宋末元初文学家，被称为“东南文章大家”。字帅初，一字曾伯，号剡源，庆元奉化剡源榆林（今属浙江班溪镇榆林村）人。宋咸淳七年进士，元大德八年，被荐为信州教授。再调婺州，因病辞归。论诗主张宗唐得古，诗风清深雅洁，类多伤时悯乱、悲忧感愤之辞。著有《剡源集》